27.12.2022
EL
Επίσημη Εφημερίδα της Ευρωπαϊκής Ένωσης
C 493/15 Τρίτη 7 Ιουνίου 2022
40.
χαιρετίζει την απόφαση της τουρκικής κυβέρνησης να κυρώσει τη συμφωνία του Παρισιού για το κλίμα, τη δέσμευσή της να επιτύχει ουδέτερο ισοζύγιο άνθρακα έως το 2053 και την ανακοίνωσή της να προσαρμοστεί στην Ευρωπαϊκή Πράσινη Συμφωνία· θεωρεί την εφαρμογή της Ευρωπαϊκής Πράσινης Συμφωνίας σημαντική ευκαιρία για την ΕΕ και την Τουρκία να ευθυγραμμίσουν την εμπορική και κλιματική πολιτική τους και καλεί την ΕΕ να συντονιστεί στενά με την Τουρκία και να τη στηρίξει σε αυτό το πλαίσιο για φιλόδοξα μέτρα προστασίας του κλίματος· σημειώνει τον ευνοϊκό ρόλο που μπορούν να διαδραματίσουν οι οργανισμοί της ΕΕ και οι βιομηχανικές συμμαχίες της ΕΕ στη συνεργασία μεταξύ ΕΕ και Τουρκίας για τον πράσινο μετασχηματισμό· καλεί την Τουρκία να διατηρήσει την πρόοδο όσον αφορά την ευθυγράμμιση με τις οδηγίες και το κεκτημένο της ΕΕ σχετικά με τη δράση για το περιβάλλον και το κλίμα· καλεί την τουρκική κυβέρνηση να δώσει συνέχεια στην ανακοίνωσή της και να αναπτύξει εθνική στρατηγική και σχέδιο δράσης για την ουσιαστική μείωση των εκπομπών CO2· επαινεί το έργο των υπερασπιστών των περιβαλλοντικών δικαιωμάτων και προειδοποιεί για τις ολέθριες περιβαλλοντικές επιπτώσεις των μεγάλων δημόσιων έργων υποδομής· λαμβάνει υπό σημείωση την έναρξη της κατασκευής της διώρυγας της Κωνσταντινούπολης το 2021 και υπογραμμίζει τις προειδοποιήσεις των περιβαλλοντολόγων και του επιμελητηρίου μηχανικών περιβάλλοντος ότι η διώρυγα θα θέσει σε κίνδυνο το ασθενές σύστημα ύδρευσης της Κωνσταντινούπολης και θα καταστρέψει το περιβάλλον οικοσύστημα, συμπεριλαμβανομένης της φυσικής ισορροπίας μεταξύ της Μαύρης Θάλασσας και της Θάλασσας του Μαρμαρά· καλεί τις τουρκικές αρχές να λάβουν άμεσα μέτρα για την προστασία της Θάλασσας του Μαρμαρά και να απαγορεύσουν κάθε έργο υποδομών που θα συμβάλει περαιτέρω στη ρύπανση του υδατικού συστήματος· χαιρετίζει, εν προκειμένω, την απόφαση της τουρκικής κυβέρνησης να χορηγήσει στη Θάλασσα του Μαρμαρά ειδικό καθεστώς προστασίας του περιβάλλοντος· επαναλαμβάνει την έκκλησή του προς την τουρκική κυβέρνηση να σταματήσει τα σχέδιά της για τον πυρηνικό σταθμό του Akkuyu και να διαβουλευτεί με τις κυβερνήσεις των γειτονικών χωρών για οποιεσδήποτε εξελίξεις στο έργο του Akkuyu, το οποίο θα βρίσκεται σε περιοχή επιρρεπή σε μεγάλους σεισμούς, με αποτέλεσμα να συνιστά σοβαρή απειλή όχι μόνο για την Τουρκία, αλλά και για την περιοχή της Μεσογείου συνολικά· 41. αναγνωρίζει ότι η Τουρκία μπορεί να συνεχίσει τη δική της εξωτερική πολιτική σύμφωνα με τα συμφέροντα και τους στόχους της, αλλά αναμένει ότι η πολιτική αυτή θα υποστηριχθεί μέσω διπλωματίας και διαλόγου βάσει του διεθνούς δικαίου και ότι, ως υποψήφια χώρα, θα ευθυγραμμίζεται όλο και περισσότερο με εκείνη της ΕΕ· είναι της γνώμης ότι η συνεργασία ΕΕ-Τουρκίας στην εξωτερική πολιτική και πολιτική ασφάλειας είναι θεμελιώδους σημασίας και ότι οι μελλοντικές δομές ασφάλειας της ΕΕ, ιδίως στη γειτονία, απαιτούν στρατηγική συνεργασία και βελτιωμένη επικοινωνία με την Τουρκία προκειμένου να είναι αποτελεσματικές· πιστεύει ότι μπορεί να επιτευχθεί αυξημένη συνεργασία ΕΕ-Τουρκίας σε πολλούς τομείς εξωτερικής πολιτικής, όπως η Ουκρανία και το Αφγανιστάν· υπενθυμίζει επίσης ότι η ΕΕ και το ΝΑΤΟ παραμένουν οι πλέον αξιόπιστοι μακροχρόνιοι εταίροι της Τουρκίας στο πλαίσιο της διεθνούς συνεργασίας σε θέματα ασφάλειας, και καλεί την Τουρκία να διατηρήσει την πολιτική συνοχή στους τομείς της εξωτερικής πολιτικής και της πολιτικής για την ασφάλεια δεδομένων του ρόλου της ως μέλους του ΝΑΤΟ και του καθεστώτος της ως υποψήφιας προς ένταξη στην ΕΕ χώρας· καλεί την τουρκική κυβέρνηση να αντιμετωπίσει τις αιτήσεις της Φινλανδίας και της Σουηδίας για ένταξη στο ΝΑΤΟ με καλή πίστη, να συμμετάσχει εποικοδομητικά στις προσπάθειες για την επίλυση των εκκρεμών ζητημάτων σύμφωνα με τις αξίες και τις νομικές απαιτήσεις της ΕΕ και να απόσχει από την άσκηση αδικαιολόγητης πίεσης κατά τη διαδικασία αυτή· εκφράζει, στο πλαίσιο αυτό, τη λύπη του για το γεγονός ότι, από όλες τις υποψήφιες χώρες, η Τουρκία είναι η λιγότερο ευθυγραμμισμένη (14 %) με την κοινή εξωτερική πολιτική και πολιτική ασφάλειας (ΚΕΠΠΑ) και την κοινή πολιτική ασφάλειας και άμυνας (ΚΠΑΑ), και επαναλαμβάνει την έκκλησή του προς την Τουρκία να αντιστρέψει την τάση αυτή ως ζήτημα προτεραιότητας, δεδομένου του μεγάλου δυναμικού για κοινή δράση σε σχέση με τις διάφορες προκλήσεις στην περιοχή και παγκοσμίως· σημειώνει με ανησυχία, στο πλαίσιο αυτό, ότι η εξωτερική πολιτική της Τουρκίας έχει έρθει σε σύγκρουση με τις προτεραιότητες της ΕΕ στο πλαίσιο της ΚΕΠΠΑ τα τελευταία χρόνια, μεταξύ άλλων όσον αφορά τον Καύκασο, τη Συρία, τη Λιβύη και το Ιράκ· 42.
επικροτεί την πρόσφατη προσέγγιση μεταξύ Τουρκίας και Αρμενίας όσον αφορά την απόφαση έναρξης διμερών επαφών, τον διορισμό ειδικών απεσταλμένων και την επανέναρξη των πτήσεων μεταξύ των δύο χωρών· θεωρεί ότι η προσπάθεια αυτή αποτελεί εξαιρετικά θετική εξέλιξη που έχει θετικό αντίκτυπο στην ευημερία και την ασφάλεια στην περιοχή· ενθαρρύνει και τις δύο πλευρές να συνεχίσουν τις προσπάθειες αυτές με στόχο την πλήρη εξομάλυνση των σχέσεών τους και καλεί την ΕΕ να υποστηρίξει ενεργά αυτή τη διαδικασία· ενθαρρύνει την Τουρκία να προετοιμάσει το έδαφος για πραγματική συμφιλίωση μεταξύ του τουρκικού και του αρμενικού λαού, συμπεριλαμβανομένης της επίλυσης της διαφοράς της γενοκτονίας των Αρμενίων, και να σεβαστεί πλήρως τις υποχρεώσεις της για την προστασία της αρμενικής και άλλης πολιτιστικής κληρονομιάς· εκφράζει την ελπίδα ότι αυτό μπορεί να οδηγήσει σε μια δυναμική εξομάλυνσης των σχέσεων στον Νότιο Καύκασο· χαιρετίζει περαιτέρω τις διπλωματικές προσπάθειες της Τουρκίας για εξομάλυνση των σχέσεων με διάφορες χώρες της Μέσης Ανατολής, ιδίως με το Ισραήλ· ενθαρρύνει εκ νέου την Τουρκία να αναγνωρίσει τη γενοκτονία των Αρμενίων· 43. επισημαίνει ότι, παρά ορισμένες ενδείξεις αποκλιμάκωσης στην Ανατολική Μεσόγειο από την τελευταία έκθεση για την Τουρκία, πρόσφατα παρατηρήθηκε νέα έξαρση· έχει πλήρη επίγνωση του γεγονότος ότι οποιαδήποτε θετική δυναμική μπορεί εύκολα να αντιστραφεί ανά πάσα στιγμή, ενόσω τα υποκείμενα ζητήματα παραμένουν ανεπίλυτα· εκφράζει εν προκειμένω αποδοκιμασία για τις πρόσφατες δηλώσεις Τούρκων αξιωματούχων που αμφισβητούν την κυριαρχία της Ελλάδας σε ορισμένα από τα νησιά της, οι οποίες είναι αντιπαραγωγικές και υπονομεύουν το περιβάλλον ασφαλείας στην περιοχή· συνεχίζει να προτρέπει την Τουρκία και όλους τους εμπλεκομένους να συμπράξουν καλόπιστα στην ειρηνική επίλυση των διαφορών και να απόσχουν από κάθε μονομερή ενέργεια ή απειλές· εξακολουθεί, ειδικότερα, να ζητεί από όλες τις πλευρές μια γνήσια συλλογική δέσμευση ότι θα διαπραγματευθούν για την οριοθέτηση των αποκλειστικών οικονομικών ζωνών (ΑΟΖ) και της υφαλοκρηπίδας καλή τη πίστει και σύμφωνα με τους διεθνείς κανόνες και αρχές· καταδικάζει, στο πλαίσιο αυτό, την παρενόχληση από τουρκικά πολεμικά πλοία ερευνητικών σκαφών που πραγματοποιούν έρευνες εντός της ΑΟΖ που οριοθετείται από την Κυπριακή Δημοκρατία· καταδικάζει επίσης τις παραβιάσεις του ελληνικού εθνικού εναέριου χώρου από την Τουρκία, συμπεριλαμβανομένων των υπερπτήσεων σε κατοικημένες περιοχές και εδάφη, καθώς τέτοιες ενέργειες παραβιάζουν τόσο την εθνική κυριαρχία όσο και τα κυριαρχικά δικαιώματα κρατών μελών της ΕΕ και είναι αντίθετες προς το διεθνές δίκαιο· εκφράζει την πλήρη αλληλεγγύη του προς την Ελλάδα